CELEX: 32012D0698
Language: el
Date: 2012-11-13 00:00:00
Title: Απόφαση 2012/698/ΚΕΠΠΑ του Συμβουλίου, της 13ης Νοεμβρίου 2012 , σχετικά με τη δημιουργία αποθήκης για τις μη στρατιωτικές αποστολές διαχείρισης κρίσεων

14.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 314/25
            
         ΑΠΌΦΑΣΗ 2012/698/ΚΕΠΠΑ ΤΟΥ ΣΥΜΒΟΥΛΊΟΥ
   της 13ης Νοεμβρίου 2012
   σχετικά με τη δημιουργία αποθήκης για τις μη στρατιωτικές αποστολές διαχείρισης κρίσεων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 26, το άρθρο 42 παράγραφος 4 και το άρθρο 43 παράγραφος 2,
   Εκτιμώντας τα ακόλουθα:
   
               (1)
            
            
               Τον Δεκέμβριο του 2004, το Συμβούλιο ενέκρινε τον Μη Στρατιωτικό Πρωταρχικό Στόχο (CHG) για το 2008, στον οποίο αναφέρεται ότι η ΕΕ πρέπει να είναι σε θέση να λάβει την απόφαση σχετικά με την έναρξη αποστολής εντός 5 ημερών από την έγκριση της γενικής ιδέας για τη διαχείριση της κρίσης από το Συμβούλιο και ότι θα πρέπει να είναι δυνατή η ανάπτυξη μη στρατιωτικών δυνατοτήτων, στα πλαίσια της ευρωπαϊκής πολιτικής ασφάλειας και άμυνας (ΕΠΑΑ) εντός 30 ημερών από τη λήψη της απόφασης σχετικά με την έναρξη της αποστολής.
            
         
               (2)
            
            
               Μετά την έγκριση του Μη Στρατιωτικού Πρωταρχικού Στόχου για το 2008, εδόθη περαιτέρω πολιτική ώθηση στην ταχεία ανάπτυξη μη στρατιωτικών αποστολών μέσω της έγκρισης τον Νοέμβριο του 2007 του Μη Στρατιωτικού Πρωταρχικού Στόχου για το 2010 και της δήλωσης για την ενίσχυση των δυνατοτήτων που εγκρίθηκε από το Ευρωπαϊκό Συμβούλιο τον Δεκέμβριο του 2008.
            
         
               (3)
            
            
               Προκειμένου να διασφαλιστεί η δυνατότητα ταχείας ανάπτυξης με βιώσιμο και οικονομικά αποδοτικό τρόπο, χρειάζεται η δημιουργία αποθήκης για τις μη στρατιωτικές αποστολές διαχείρισης κρίσεων. Μια μελέτη επιβεβαίωσε τη σκοπιμότητα της αποθήκευσης ως αποτελεσματικού εργαλείου για την εξασφάλιση ταχείας ανάπτυξης των υλικών μέσων που απαιτούνται για μη στρατιωτικές επιχειρήσεις διαχείρισης κρίσεων.
            
         
               (4)
            
            
               Μια προσωρινή λύση για την αποθήκευση των υλικών μέσων που απαιτούνται για τις μη στρατιωτικές αποστολές διαχείρισης κρίσεων ήταν η αποθήκευση του πλεονάζοντος εξοπλισμού στις εγκαταστάσεις της αστυνομικής αποστολής της ΕΕ στη Βοσνία-Ερζεγοβίνη. Η αποθήκη άνοιξε τον Ιανουάριο του 2010 και σήμερα φιλοξενεί επίσης υλικό που επιτρέπει την ανάπτυξη νέας αποστολής 200 ατόμων. Ωστόσο, λόγω του προσωρινού χαρακτήρα αυτού του διακανονισμού, πρέπει να βρεθεί πιο μακροπρόθεσμη λύση.
            
         
               (5)
            
            
               Σύμφωνα με τη δομή διοίκησης των μη στρατιωτικών αποστολών διαχείρισης κρίσεων, ο διοικητής μη στρατιωτικών επιχειρήσεων, σε συνεργασία με την Επιτροπή, πρέπει να είναι σε θέση να εξασφαλίζει ότι καλύπτονται οι ανάγκες ταχείας ανάπτυξης και οι επιχειρησιακές απαιτήσεις των μη στρατιωτικών αποστολών διαχείρισης κρίσεων.
            
         
               (6)
            
            
               Προς τούτο, το Συμβούλιο, στα συμπεράσματά του για την ΕΠΑΑ της 17ης Νοεμβρίου 2009, τόνισε ότι η δυνατότητα μόνιμης αποθήκευσης νέου και χρησιμοποιημένου στρατηγικού υλικού έχει ζωτική σημασία για την εξασφάλιση ταχείας ανάπτυξης εξοπλισμού σε νέες και υπάρχουσες αποστολές καθώς και για την εξασφάλιση χρηστής δημοσιονομικής διαχείρισης. Η αποθήκη πρέπει να δημιουργηθεί μέσω διαδικασίας σύμβασης προμηθειών μεταξύ της Επιτροπής και του φορέα εκμετάλλευσης της αποθήκης. Η Επιτροπή θέσπισε κατάλληλους όρους αναφοράς για τη διαδικασία σύναψης της σύμβασης, σε συνεργασία με την Ευρωπαϊκή Υπηρεσία Εξωτερικής Δράσης (ΕΥΕΔ),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στόχοι
   1.   Προκειμένου να διασφαλιστεί η ταχεία ανάπτυξη εξοπλισμού σε υπάρχουσες και μελλοντικές μη στρατιωτικές επιχειρήσεις διαχείρισης κρίσεων, η ΕΕ πρέπει να ενισχύσει τις ικανότητές της και ιδίως να προσπαθήσει να διασφαλίσει ταχεία και συνεχή πρόσβαση σε βασικά μέσα.
   2.   Προς τούτου, η ΕΕ πρέπει να λάβει κατάλληλα μέτρα για τη βελτίωση της ανάπτυξης και λειτουργίας των υφιστάμενων και μελλοντικών μη στρατιωτικών αποστολών διαχείρισης κρίσεων μέσω της δημιουργία αποθήκης στην οποία μπορεί να αποθηκεύεται νέος και χρησιμοποιημένος εξοπλισμός για τέτοιες αποστολές.
   Άρθρο 2
   Δημιουργία αποθήκης
   1.   Για τους σκοπούς του άρθρου 1, δημιουργείται αποθήκη. Η αποθήκη βρίσκεται σε κράτος μέλος και λειτουργεί σύμφωνα με τους όρους αναφοράς της σύμβασης που αναφέρεται στην παράγραφο 2.
   2.   Η Επιτροπή συνάπτει σύμβαση που περιλαμβάνει όρους αναφοράς με φορέα εκμετάλλευσης αποθήκης που επιλέγεται σύμφωνα με τις ισχύουσες διαδικασίες σύναψης συμβάσεων και σε στενό συντονισμό με την ΕΥΕΔ.
   Άρθρο 3
   Εφαρμογή
   1.   Ο Ύπατος Εκπρόσωπος της Ένωσης για θέματα κοινής εξωτερικής πολιτικής και πολιτικής ασφαλείας (εφεξής «Ύπατος Εκπρόσωπος») είναι υπεύθυνος για την εφαρμογή της παρούσας απόφασης.
   2.   Οι λεπτομέρειες εφαρμογής της παρούσας απόφασης, συμπεριλαμβανομένων των όρων αναφοράς για την αποθήκη, συμφωνούνται μεταξύ της Επιτροπής και του διοικητή μη στρατιωτικών επιχειρήσεων. Οι εν λόγω λεπτομέρειες εφαρμογής δεν θίγουν τους αντίστοιχους ρόλους της Επιτροπής και του διοικητή μη στρατιωτικών επιχειρήσεων στο πλαίσιο μη στρατιωτικών αποστολών διαχείρισης κρίσεων. Συγκεκριμένα, ο διοικητής μη στρατιωτικών επιχειρήσεων έχει πρόσβαση στην αποθήκη ώστε να ασκεί τεχνική και επιχειρησιακή εποπτεία προκειμένου να διασφαλίζεται η ικανότητα ανάπτυξης και η ορθή λειτουργία των μη στρατιωτικών αποστολών διαχείρισης κρίσεων. Αξιολογεί επίσης την τεχνική καταλληλότητα των χρησιμοποιημένων μέσων για αποθήκευση και μελλοντική χρήση και ενημερώνει για την ανάγκη ανανέωσης και αναπλήρωσης των αποθεμάτων.
   Άρθρο 4
   Χρηματοδοτικές ρυθμίσεις
   1.   Το ποσό χρηματοδοτικής αναφοράς για την εφαρμογή της παρούσας απόφασης για τη διάρκεια της σύμβασης που αναφέρεται στο άρθρο 2 παράγραφος 2 ανέρχεται σε 4 312 234 EUR.
   2.   Η διαχείριση των δαπανών που χρηματοδοτούνται από το ποσό που ορίζεται στην παράγραφο 1 γίνεται σύμφωνα με τις διαδικασίες και τους κανόνες που εφαρμόζονται στον γενικό προϋπολογισμό της Ένωσης, συμπεριλαμβανομένης της αρχής της χρηστής δημοσιονομικής διαχείρισης.
   Άρθρο 5
   Υποβολή εκθέσεως
   1.   Ο Ύπατος Εκπρόσωπος υποβάλλει έκθεση στο Συμβούλιο σχετικά με την εφαρμογή της παρούσας απόφασης δύο φορές τον χρόνο.
   2.   Η Επιτροπή ενημερώνει το Συμβούλιο για τις χρηματοδοτικές πτυχές της λειτουργίας της αποθήκης.
   Άρθρο 6
   Αναθεώρηση
   Η απόφαση θα επανεξεταστεί πριν από το τέλος του 2014. Κατά την εν λόγω επανεξέταση θα αξιολογηθεί η χρησιμότητα, η αποτελεσματικότητα και η οικονομική αποδοτικότητα της αποθήκης στο πλαίσιο άλλων μηχανισμών για τη διαχείριση των μέσων που προορίζονται για μη στρατιωτικές επιχειρήσεις διαχείρισης κρίσεων.
   Άρθρο 7
   Έναρξη ισχύος
   Η παρούσα απόφαση αρχίζει να ισχύει από την ημερομηνία της έκδοσής της.
   
      Βρυξέλλες, 13 Νοεμβρίου 2012.
      
         
            Για το Συμβούλιο
         
         
            Ο Πρόεδρος
         
         B. ΣΙΑΡΛΗ